**ΑΝΑΚΟΙΝΩΣΗ**

**ΟΑΕΔ: Αιτήσεις για τη σχολή ΑΜΕΑ Αθηνών 2017 - 2018**

ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ για την εισαγωγή καταρτιζομένων στη Σχολή Επαγγελματικής Κατάρτισης ΑμεΑ Αθηνών, για το σχολικό έτος 2017-2018

1. ΑΡΙΘΜΟΣ ΕΙΣΑΚΤΕΩΝ

Ο συνολικός αριθμός των πρωτοετών μαθητών για όλα τα τμήματα θα είναι 120 άτομα (πλέον των ισοβαθμούντων μέχρι 20% ποσοστού).

• 16 θα είναι σπουδαστές με κώφωση (αυτοί θα καταταγούν με αύξουσα ταξινόμηση σε πίνακα Α με βάση εισοδηματικά κριτήρια)

• 16 θα είναι σπουδαστές με ψυχικές ασθένειες (αυτοί θα καταταγούν με αύξουσα ταξινόμηση σε πίνακα Β με βάση εισοδηματικά κριτήρια) και

• 68 θα είναι σπουδαστές με λοιπές οργανικές παθήσεις (αυτοί θα καταταγούν με αύξουσα ταξινόμηση σε πίνακα Γ με βάση εισοδηματικά κριτήρια).

• Για το σχολικό έτος 2017 – 2018 θα γίνει εισαγωγή 20 σπουδαστών στον Φάρο Τυφλών (γίνεται εισαγωγή κάθε 2ο έτος, πίνακας Δ με βάση τα εισοδηματικά κριτήρια)

2. ΕΙΔΙΚΟΤΗΤΕΣ / ΤΜΗΜΑΤΑ

Για όλες τις βαθμίδες εκπαίδευσης

• ΠΗΛΟΠΛΑΣΤΙΚΗ – ΤΟΥΡΙΣΤΙΚΑ ΚΕΡΑΜΙΚΑ

• ΞΥΛΟΥΡΓΙΚΗ – ΕΠΙΠΛΑ ΚΟΥΖΙΝΑΣ

• ΔΕΡΜΑΤΙΝΩΝ ΤΣΑΝΤΩΝ ΚΑΙ ΜΙΚΡΑ ΑΞΕΣΟΥΑΡ

• ΕΙΚΟΝΩΝ ΑΓΙΟΓΡΑΦΙΑΣ

Για αποφοίτους λυκείου

• ΔΙΟΙΚΗΤΙΚΟ & ΟΙΚΟΝΟΜΙΚΟ ΣΤΕΛΕΧΟΣ (ΤΗΛΕΚΑΤΑΡΤΙΣΗ)

• ΥΠΑΛΛΗΛΟΣ ΜΗΧΑΝΟΓΡΑΦΗΜΕΝΟΥ ΛΟΓΙΣΤΗΡΙΟΥ

• ΣΧΕΔΙΑΣΜΟΣ ΚΑΙ ΚΑΤΑΣΚΕΥΗ ΙΣΤΟΣΕΛΙΔΩΝ

3. ΠΡΟΫΠΟΘΕΣΕΙΣ - ΔΙΚΑΙΟΛΟΓΗΤΙΚΑ

Οι ενδιαφερόμενοι που πληρούν τις προϋποθέσεις για εισαγωγή στα ανωτέρω τμήματα καλούνται να υποβάλλουν σχετική αίτηση σύμφωνα με τα ακόλουθα:

Οι ενδιαφερόμενοι που επιθυμούν να συμμετάσχουν στα ανωτέρω προγράμματα κατάρτισης θα πρέπει να έχουν ηλικία από 18 έως 58 ετών.

Οι υποψήφιοι καταρτιζόμενοι θα πρέπει να προσέλθουν στη Σχολή Επαγγελματικής Κατάρτισης ΑμεΑ Αθηνών προκειμένου να υποβάλουν τη σχετική αίτηση (θα αναρτηθεί στο site του ΟΑΕΔ μαζί με την πρόσκληση), προσκομίζοντας τα εξής δικαιολογητικά:

• Κάρτα ανεργίας AμεA (Νέου Τύπου Ν. 2643/98 από υπηρεσία ειδικών κοινωνικών ομάδων ΕΚΟ/ΟΑΕΔ) και φωτοαντίγραφο της κάρτας.

• Αντίγραφο Αστυνομικής Ταυτότητας

• Αντίγραφο τίτλου σπουδών (ίσο ή ανώτερο από το απαιτούμενο – υποχρεωτικής εκπαίδευσης). Οι αλλοδαποί χρειάζεται να προσκομίσουν επιπλέον για την Ελληνική γλώσσα απολυτήριο Δημοτικού από την Ελλάδα ή πιστοποιητικό ελληνομάθειας.

• Δικαιολογητικά από τα οποία αποδεικνύονται το είδος και το ποσοστό αναπηρίας, ήτοι: Ιατρική γνωμάτευση με απόφαση υγειονομικής επιτροπής ΚΕΠΑ ή απόφαση υγειονομικής επιτροπής του Ν.2643 της Πρωτοβάθμιας Υγειονομικής Επιτροπής του ΙΚΑ από την οποία να προκύπτει το είδος της πάθησης και το ποσοστό αναπηρίας άνω του 50%.

• Αντίγραφο ατομικής φορολογικής δήλωσης (Ε1), και ατομικό εκκαθαριστικό σημείωμα φορολογικού έτους 2017 (εισοδήματα του 2016), με φορολογητέο εισόδημα κάτω των 20.000 € ή υπεύθυνη δήλωση του Ν.1599/86 «ότι δεν υποβλήθηκε κατά το τελευταίο φορολογικό έτος φορολογική δήλωση λόγω μη ύπαρξης αντίστοιχης υποχρέωσης».

• Αντίγραφο οικογενειακής φορολογικής δήλωσης (Ε1), και οικογενειακό εκκαθαριστικό σημείωμα φορολογικού έτους 2017 (εισοδήματα του 2016), με φορολογητέο εισόδημα κάτω των 30.000 € ή υπεύθυνη δήλωση του Ν.1599/86 «ότι δεν υποβλήθηκε κατά το τελευταίο φορολογικό έτος φορολογική δήλωση λόγω μη ύπαρξης αντίστοιχης υποχρέωσης».

ΠΡΟΣΟΧΗ: Ειδικά για τους υποψηφίους με Ψυχική Αναπηρία απαραίτητη είναι η προσκόμιση της συνημμένης Ιατρικής Γνωμάτευσης.

Σημείωση: Ως ατομικό εισόδημα νοείται το εισόδημα του υπόχρεου σε περίπτωση που υποβάλει μόνος του φορολογική δήλωση (π.χ. άγαμος, μονογονέας, διαζευγμένος) ως οικογενειακό εισόδημα νοείται το συνολικό εισόδημα του υπόχρεου της συζύγου του και των εξαρτωμένων μελών του. Ως εξαρτώμενα μέλη θεωρούνται τα άτομα που ορίζονται στο άρθρο 11 του Κώδικα Φορολογίας Εισοδήματος. Το εισόδημα ως μοριοδοτούμενο κριτήριο προκύπτει από το δηλωθέν εισόδημα του τελευταίου οικονομικού έτους.

• Για τους πολύτεκνους, τέκνα πολυτέκνων, και αρχηγούς μονογονεϊκών οικογενειών, πρόσφατο πιστοποιητικό οικογενειακής κατάστασης από τον αρμόδιο Δήμο ή Κοινότητα ή απόφαση της Α.Σ.Π.Ε. από την οποία να προκύπτει η ιδιότητα του πολυτέκνου ή τέκνου πολυτέκνου.

• Αριθμός μητρώου ΙΚΑ (ΑΜΑ) αν υπάρχει.

• Αριθμός ΑΜΚΑ (από ΚΕΠ)

• ΑΦΜ από εφορία

• Ειδικά οι ομογενείς θα πρέπει να προσκομίσουν το ειδικό δελτίο ταυτότητας ομογενούς, από το οποίο να προκύπτει ότι έχουν δικαίωμα διαμονής και απασχόλησης στη χώρα μας.

Τα παραπάνω δικαιολογητικά πρέπει να συνοδεύονται από υπεύθυνη δήλωση του νόμου Ν.1599/86 που να δηλώνει ότι «σύμφωνα με την παρ.2 άρθρο 11 του Κώδικα Διοικητικής Διαδικασίας με την οποία δεν απαιτείται επικύρωση αντιγράφου αν τούτο συνοδεύεται από την, κατά παρ.5 του άρθρου 3 υπεύθυνη δήλωση στην οποία ο ενδιαφερόμενος βεβαιώνει την ακρίβεια των στοιχείων. (Βεβαιώνω ότι τα φωτοαντίγραφα που επισυνάπτω αποτελούν γνήσια εκ των πρωτοτύπων που έχω στα χέρια μου)».

Στα προγράμματα δεν δύνανται να συμμετέχουν όσοι κατά τα τελευταία τέσσερα (4) χρόνια έχουν συμμετάσχει σε κατάρτιση της Σχολής ΑμεΑ Αθηνών του Οργανισμού. Σε περίπτωση επαναφοίτησης ο/η καταρτιζόμενος ΔΕΝ δικαιούται το ωριαίο επίδομα κατάρτισης και καλύπτει μόνο τυχόν κενές θέσεις που δεν έχουν συμπληρωθεί από υποψήφιους /ες που παρακολουθούν στη Σχολή ΑμεΑ Αθηνών για πρώτη φορά.

4. ΚΑΤΑΤΑΞΗ ΤΩΝ ΥΠΟΨΗΦΙΩΝ / ΕΠΙΛΟΓΗ

Με βάση το ατομικό δηλωθέν ετήσιο φορολογητέο εισόδημα(σε περίπτωση οικογενειακού εισοδήματος τότε το ατομικό εισόδημα προκύπτει από τη διαίρεση του οικογενειακού με τον αριθμό των μελών της οικογένειας που βαρύνουν τον υπόχρεο) οι υποψήφιοι θα καταταγούν με αύξουσα ταξινόμηση στους πίνακες Α, Β, Γ και Δ αντίστοιχα.

Ειδικότερα η κατάταξη των υποψηφίων σπουδαστών με αναπηρία οφειλόμενη σε ψυχική ασθένεια, θα γίνει μετά την παραπομπή τους και την αξιολόγηση από Ειδική Διεπιστημονική Ομάδα.

Τα αποτελέσματα της Πρωτοβάθμιας Επιτροπής, με βάση τα εισοδηματικά κριτήρια και το πόρισμα της Ειδικής Διεπιστημονικής Ομάδας για τους υποψήφιους σπουδαστές με αναπηρία οφειλόμενη σε ψυχική ασθένεια , θα ανακοινωθούν ανά κατηγορία (πίνακες Α, Β, Γ και Δ). Στη συνέχεια μετά τις τυχόν ενστάσεις, η κατάταξη γίνεται ανά κατηγορία (Α,Β και Γ και Δ) και θα ανακοινωθούν τα τελικά αποτελέσματα των επιτυχόντων(Δευτεροβάθμια Επιτροπή), με αναφορά στα ΑΜΚΑ των επιτυχόντων και όχι τα ον/μα.

Σε περίπτωση ισοβαθμίας θα επιλεγούν κατά προτεραιότητα όσοι συμμετέχουν πρώτη φορά και όσοι είναι πολύτεκνοι, τέκνα πολυτέκνων και αρχηγοί μονογονεϊκών οικογενειών.

5. ΛΟΙΠΕΣ ΔΙΑΤΑΞΕΙΣ

Ο αριθμός των εισαγομένων ανά τμήμα και ειδικότητα καθορίζεται από την Διεύθυνση της Σχολής Επαγγελματικής Κατάρτισης ΑμεΑ Αθηνών, σύμφωνα με τις διαθέσιμες θέσεις τα ιδιαίτερα χαρακτηριστικά και ενδιαφέροντα των καταρτιζομένων, τις δυνατότητες κατάρτισης και γενικά των παραγόντων που επηρεάζουν την εύρυθμη λειτουργία της σχολής. Οι λεπτομέρειες φοίτησης καθορίζονται από τον κανονισμό λειτουργίας της σχολής.

Η διάρκεια της κατάρτισης είναι δύο (2) εκπαιδευτικά έτη και στους καταρτιζόμενους παρέχεται επιδότηση και υγειονομική κάλυψη στο ΙΚΑ.

Οι αιτήσεις και τα απαιτούμενα δικαιολογητικά των ενδιαφερομένων θα υποβάλλονται στη Σχολή Επαγγελματικής Κατάρτισης ΑμεΑ Αθηνών, (Γαλατσίου 19, Γαλάτσι), τηλ 210-2110878, 210-2023687 13-06-2017 έως 30-06-2017, ώρες από 08.30 π.μ. έως 13.οο μ.μ.

Η πρόσκληση εκδήλωσης ενδιαφέροντος , η αίτηση και το έντυπο της Ιατρικής Γνωμάτευσης, αναρτάται στη Σχολή Επαγγελματικής Κατάρτισης ΑμεΑ Αθηνών και στην ιστοσελίδα του ΟΑΕΔ www.oaed.gr.

Τα τελικά αποτελέσματα των εισαγομένων σπουδαστών θα ανακοινωθούν το τρίτο δεκαήμερο του μηνός Σεπτεμβρίου 2017.